**ОТЧЕТ за осъществената контролна дейност от РИОСВ**

**през м. ноември 2017 г.**

***Кратка обобщена информация за осъществената контролна дейност за месец ноември 2017 г. и резултати от извършената контролна дейност.***

През месец ноември 2017 г. от експертите на 16-те регионални инспекции по околната среда и водите (РИОСВ) са извършени 2 208 проверки на 1 938 обекта. В рамките на осъществения контрол от РИОСВ са дадени 866 предписания за отстраняване на констатирани нарушения и предприемане на мерки.

За констатирани административни нарушения на *Закона за опазване на околната среда* (ЗООС) и специалните закони по опазване на околната среда са съставени 87 бр. актове за установяване на административно нарушение (АУАН), от които 15 са за констатирано неизпълнение на дадени предписания. Издадени са 86 бр. наказателни постановления, с които са наложени глоби и имуществени санкции на обща стойност 413 900 лв.

Наложени са и 18 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 301 191 лв.

За периода са приложени и 9 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност.***

* Проверки на предприятия и търговски обекти, формиращи текстилни отпадъци;
* Засилен контрол относно изпълнение на условията, поставени в издадените разрешения за извършване на дейности с отпадъци;
* Извършване на планираните проверки на обекти, заустващи отпадъчни води в повърхностни водни тела;

***Кратък анализ на постигнатите резултати в областта на опазване на околната среда от осъществената контролна дейност***

Акцент в контролната дейност през месец ноември е проверки на предприятия и търговски обекти, формиращи текстилни отпадъци. Изготвена е информация относно количества образувани, преработени и депонирани текстилни отпадъци от юридически лица за периода от 01.01.2016 г. до 01.11.2017 г. От РИОСВ Плевен е установено нерегламентирано третиране (чрез изгаряне) на текстилни отпадъци, като на нарушителя е изпратена покана за съставяне на АУАН.

От РИОСВ Враца е извършена проверка на птицеферма в землищата на селата Мраморен и Чирен, собственост на „ЕНТЕ 2017“ ЕООД, във връзка с получен сигнал за нерегламентирано депониране на торов отпад от отглеждането на птиците между 6-ти и 7-ми център. При проверката е констатирано, че успоредно на бетоновия път между двата центъра, в необработваема земеделска земя, нерегламентирано е депонирана торова постеля. Торовата постеля (слама, с примеси от птичи тор и перушина) е изхвърлена по цялото протежение от 6-ти център до торовата площадка. Дадено е предписание за почистване на замърсяването и е съставен АУАН на управителя на дружеството.

От РИОСВ Бургас, за извършване на дейности с отпадъци, без издадено разрешително по реда на *Закона за управление на отпадъците* (ЗУО), са наложени две имуществени санкция (в размер на 7 000 лв. и 15 000 лв.) и за неизпълнение на дадени предписания - две имуществени санкции (всяка в размер на 5 000 лв.) на „Интер Лимит” ЕООД. От РИОСВ Велико Търново са съставени 3 АУАН – на едно физическо лице (2 броя) и „Бяла“ ЕООД (1 брой) за съхранение на отпадъци без необходимото разрешително. За третиране на строителни отпадъци от „Пътинженерингстрой-Т“ ЕАД без необходимото разрешително, от РИОСВ Шумен е наложена имуществена санкция, в размер на 7 000 лв.

При извършена от РИОСВ Велико Търново извънредна проверка по сигнал за нерегламентирано депониране на опасни отпадъци (генерирани от „Монбат рисайклинг“ ЕАД шлаки) в Западна индустриална зона на гр. Свищов е дадено предписание за почистване им и е съставен АУАН на „Еко трейдинг Къмпани“ ЕООД.

За констатирани нарушения на ЗУО са наложени имуществени санкции и глоби на: „Булмаркет Ж.Ж.“ ЕООД (за неизпълнено предписание) – 5 000 лв. (РИОСВ Варна); „Асен и синове 2012“ ЕООД (за третиране на отпадъци без да притежава разрешение за дейности по оползотворяване на отпадъци) – 7 000 лв. (РИОСВ Пловдив) и с по 300 лв. са глобени 2 физически лица за това, че не са предали отпадъци от излезли от употреба моторни превозни средства (ИУМПС) на отредена площадка за събиране и съхранение на отпадъци (РИОСВ Русе).

През месеца е осъществен засилен контрол за изпълнение на условията, поставени в издадените разрешения за извършване на дейности с отпадъци. За неизпълнение на условия от издадени разрешителни документи по реда на ЗУО, от РИОСВ Бургас са наложени имуществени санкции, всяка в размер на 7 000 лв., на „Сортови семена - Бургас” ООД и на „Ел Ем Импекс” ЕООД.

На „Екотроника” ЕООД са наложени шест административни наказания, в общ размер на 126 000 лв.: две - за неизпълнение на предписание; три - за неводене на отчетна книга, за извършване на дейност по третиране на отпадъци без разрешително и за неизпълнение на условие от разрешително и едно - за съвместно съхранение на опасни отпадъци.

За неводене на отчетност на образуваните отпадъци, от РИОСВ София е наложена имуществена санкция, в размер на 4 000 лв., на „Сиско Сет Електроникс” ЕООД.

От РИОСВ Шумен е наложена имуществена санкция, в размер на 1 400 лв., на „ДЖИ ПИ Груп“ АД за депониране на неопасни отпадъци на нерегламентирани места.

За нерегламентирано изгаряне на отпадъци, от РИОСВ Стара Загора е наложена имуществена санкция на „Екосън“ ЕООД, а от РИОСВ Монтана - на „Огоста М“ ЕООД. Дружествата са санкционирани с по 1 400 лв.

От РИОСВ Бургас е санкциониран кмета на община Бяла с две глоби, всяка в размера на 3 000 лв., за неорганизиране на дейностите по разделно събиране на отпадъци от опаковки и за непредотвратяване изхвърлянето на отпадъци на неразрешените за това места (на депо Бяла) и кмета на община Сунгурларе – с 3 000 лв., за непредотвратяване изхвърлянето на отпадъци на неразрешените за това места (в землището на с. Вълчин).

За неосъществяване на контрол по управление на отпадъците, от РИОСВ Монтана е наложена по една глоба на кметовете на: с. Долно Церовене и с. Дългоделци, община Якимово, всяка в размер на 1 400 лв., и кмета на община Якимово, размер на 3 000 лв., а от РИОСВ Русе – на кмета на с. Ясеновец, в размер на 2 500 лв.

От РИОСВ Хасково е наложена имуществена санкция, в размер на 7 000 лв., на „Зауба“ АД, затова, че като оператор на Регионален център за управление на отпадъците, гр. Кърджали нарушава технологията на депониране на отпадъците и допуска неправилна експлоатация на депото.

 От РИОСВ Пазарджик, са приложени ПАМ за прекратяване на експлоатацията на общинските депа на 9 общини, включени в Регионална система за управление на отпадъците, гр. Пазарджик.

От екоинспекциите в Благоевград, Варна и Русе се издадени заповеди за прилагане на ПАМ за: спиране на дейността по третиране на отпадъци (съхраняване на отпадъци от ИУМПС) от ЕТ „Румен Гюльов“; преустановяване експлоатацията на общинските депа за неопасни отпадъци на общините Благоевград, Симитли, Рила, Кочериново, Бяла и Две могили и спиране на дейностите по приемане и насипване на изкопни земни маси в находище „Маница“, в землището на кв. „Виница“, община Варна, от ЕТ „Морски бряг – Атанаска Василева“.

От РИОСВ Варна е наложена имуществена санкция, в размер на 1 500 лв., на „Булмаркет Ж.Ж.“ ЕООД за констатирани нарушения на *Наредбата за реда и начина за съхранение на опасни химични вещества и смеси*.

За заустване на отпадъчни води в повърхностен воден обект, без издадено разрешително по реда на *Закона за водите*, от РИОСВ Стара Загора е наложена имуществена санкция на „Диони“ ООД, в размер на 4 000 лв., и на „Рафтис – Милк“ ЕООД, в размер на 5 000 лв., от РИОСВ Пловдив - на „Бяла река – ВЕЦ“ ООД, в размер на 3 000 лв., от РИОСВ Русе – на „Булмилк 1783” ЕООД, в размер на 2 000 лв. и от РИОСВ Монтана - на „КАЛИА“ ООД, клон с. Бели меле, в размер на 2 000 лв.

За периода са извършени и планираните проверки на обекти, заустващи отпадъчни води в повърхностни водни тела.

За неспазване на индивидуалните емисионни ограничения (ИЕО), определени в разрешителното за заустване на отпадъчни води в повърхностен воден обект, от РИОСВ Пазарджик е съставен АУАН на „ХРИС“ ЕООД (за птицекланица в гр. Пазарджик) и, в размер на 2 000 лв., са санкционирани „Легатрейд“ ЕООД (РИОСВ Перник), община Дулово (РИОСВ Русе) и „Дадъри продъктс“ ЕООД (РИОСВ Шумен). За същото нарушение, от РИОСВ Бургас са наложени 7 бр. текущи месечни санкции по реда на чл. 69 от ЗООС, в общ размер на 4 483 лв., на: „М Инвест БГ“ ЕООД (за канализационна система на консервна фабрика „Гълъбец“), в размер на 112 лв., „Винекс Славянци“ АД (за „Винарска изба“ в с. Славянци), в размер на 50 лв., „Винекс Славянци“ АД (за утаечна система на Цех „Сунгурларе“), в размер на 2 316 лв., община Средец (за канализационна система на гр. Средец), в размер на 988 лв., „ВиК“ ЕАД, гр. Бургас - 2 бр. - (за канализационна система на с. Люляково), в размер 205 лв., и (за канализационна система на с. Манолич, община Сунгурларе), в размер на 274 лв.иобщина Айтос (за канализационна система на с. Пирне), в размер 538 лв., от РИОСВ Стара Загора е наложена еднократна санкция, в размер на 2 046 лв., на „Диони“ ООД, от РИОСВ Пловдив е наложена текуща месечна санкция на „Белла България“ АД, в размер на 2 118,88 лв., а от РИОСВ Варна - еднократна санкция на „Агрополихим“ АД, в размер на 153 лв.

За констатирано (повторно) превишение на ИЕО, от РИОСВ Стара Загора е наложена имуществена санкция на „Арсенал“ АД, в размер на 35 000 лв.

За неизпълнение на условия от издаденото разрешително за заустване на отпадъчни води в повърхностен воден обект, от РИОСВ Стара Загора са съставени АУАН на „Диони“ ООД и „ВиК – Ямбол“ ЕООД, а от РИОСВ Бургасе наложена имуществена санкция на община Поморие, в размер на 2 000 лв.

От РИОСВ Бургасе извършено пломбиране на савачни устройства на „Лукойл Нефтохим Бургас“ АД и на аварийната байпасна връзка на канализационна система на с. Пирне, стопанисвана от община Айтос, а от РИОСВ Плевен – савака на авариен канал на ГПСОВ Плевен.

При осъществения през месеца контрол на обектите с издадени комплексни разрешителни (КР), за констатирано неизпълнение на условие от КР, са съставени АУАН на „Топлофикация-Перник“ АД (РИОСВ Перник) и на „Неохим“ АД (РИОСВ Хасково), от РИОСВ Плевен е изпратена покана за съставяне на АУАН на управителя но „Феникс инверс” ООД, от РИОСВ Стара Загора са съставени 2 бр. АУАН на „Брикел“ ЕАД и е наложена имуществена санкция, в размер на 12 000 лв., и е наложена имуществена санкция на „ТЕЦ Марица изток 2“ ЕАД, в размер на 30 000 лв., от РИОСВ Пловдив е наложена имуществена санкция на „Монди Стамболийски“ ЕАД, в размер на 40 000 лв., а от РИОСВ Велико Търново е наложена еднократна санкция по реда на чл. 69 от ЗООС на „Велпа-91“ АД, в размер на 1055,34 лв.

От РИОСВ Пазарджик е извършена проверка по сигнал за запрашаване от предприятие за производство на пелети в гр. Пазарджик. При проверката са дадени предписания за незабавно преустановяване на дейността, до привеждането й в съответствие с изискванията на ЗУО; за спазване разпоредбите на *Закон за чистотата на атмосферния въздух* относно изискванията за работа с прахообразни вещества и за представяне в РИОСВ Пазарджик на техническата документация на монтирания котел.

Във връзка с получени сигнали за неприятни миризми в гр. Разград са извършени измервания за качеството на атмосферния въздух на територията на града. Резултатите от едновременното измерване на качеството на атмосферния въздух в западните жилищни квартали на гр. Разград и на територията на ГПСОВ Разград и ПСОВ към „Биовет” АД, клон Разград, са показали, че източник на неприятните миризми в града е районът около двете ПСОВ. Превишения са констатирани само в малките часове на денонощието. През м. ноември от РИОСВ Русе са извършени контролни проверки на пречиствателните станции, като не са констатирани нарушения в технологичния режим на работа на съоръженията и наличие на неприятни миризми в района на обектите. След извършен предварителен анализ от РИОСВ Русе на резултатите от измерванията в гр. Разград и на обектите, възможни източници на неприятни миризми в града, същият е изпратен на Окръжна прокуратура Разград.

От РИОСВ Варна са утвърдени 14 доклада по представени от оператори собствени непрекъснати измервания и 19 доклада от собствени периодични измервания (СПИ) на емисиите на вредни вещества, изпускани в атмосферния въздух от неподвижни източници.

За констатирани нарушения на *Закона за чистотата на атмосферния въздух* са предприети и следните административно - наказателни мерки: за непредставен годишен доклад за 2016 г. за озоноразрушаващи вещества и флуорирани парникови газове на „Адонис 45“ ООД е наложена имуществена санкция, в размер на 1 000 лв. (РИОСВ Варна); за неизвършени СПИ, от РИОСВ Русе са съставени 3 АУАН и, с по 200 лв., са санкционирани „ВГП - Колор” ЕООД, ЕТ „Агрогард - Яна Сабанова”, „Агроремонтпроект - 98” АД, „Дунав Сиидс 1” ООД и ЕТ „Енчо Симеонов”, а от РИОСВ Велико Търново с 2 000 лв. е санкционирано „БАЛКАНСКО ЕХО“ ЕООД.

За неизпълнение на задължението за оборудване на бензиностанциите със система, съответстваща на Етап II за улавяне на бензиновите пари, от РИОСВ Перник е глобено физическо лице с 2 000 лв., а на „Еко Акумулатори“ ЕООД е наложена имуществена санкция в размер на 5 000 лв.

При проведени две извънредни проверки на Резерват „Купена”, от експерти на РИОСВ Пазарджик, съвместно с представители на ЗЖУ Пловдив и РУ на МВР Пещера, са установени двама нарушители, извършващи сеч на територията на резервата. На нарушителите са съставени АУАН и вещите, предмет на нарушението (4 моторни триона) са задържани. Унищожени са 9 самара.

От РИОСВ Бургас е извършена проверка във връзка с подаден сигнал за насипване на земни маси в имот 67800.54.73 по КККР на гр. Созопол, в границите на Природна забележителност (ПЗ) „Пясъчни дюни в местност „Каваци“. При проверката е констатирано, че в имота са навлезли два товарни автомобил. Чрез един от двата се е извършвало насипване на земни маси в източната част на имота. Констатираното при проверката е в нарушение на режима на защитената територия, определен със заповедта за обявяването ѝ. Дадено е предписание да се изнесат натрупаните земни маси от ПЗ „Пясъчни дюни в местност „Каваци“ и са съставени АУАН на две физически лица.

От РИОСВ Бургас са съставени и АУАН на: физическо лице, за навлизане и паркиране на лек автомобил в границите на Защитена местност (ЗМ) „Устие на река Велека“; „Андела“ АД, за депониране на част от иззети от утайника на кариера „Горно езерово“ утаени глинести материали и отмиваеми скални частици в поземлен имот, в границите на ЗМ „Вая” и две физически лица, за навлизане в границите на Защитена зона „Поморийско езеро” с кай сърф.

За неправомерно отглеждане на екземпляри от защитени видове, от РИОСВ София е наложена имуществена санкция, в размер на 700 лв., на „Интерстрой-НМ” ЕООД и за предлагане за продажба на защитен вид е глобено физическо лице, в размер на 100 лв. От РИОСВ Благоевград, със 100 лв., е глобено физическо лице за това, че предлага за продажба палто от бенгалска котка.

От РИОСВ Бургас е наложена имуществена санкция, в размер на 400 лв., на „Стаматов 7” ЕООД за извършване на билкозаготвителна дейност, без позволителни, издадени по реда на *Закона за лечебните растения* и физическо лице е глобено с 400 лв. за организиране на билкозаготвителен пункт без позволително за ползване.

За неподаване на уведомление за инвестиционно предложение на най-ранен етап, от РИОСВ Плевен есъставен АУАН на „МИ 7677” ООД, а от РИОСВ София е наложена имуществена санкция, в размер на 5 000 лв., на „Макси-I” АД.

За констатирано неизпълнение на дадени предписания, от РИОСВ Плевен е наложена имуществена санкция, в размер на 2 000 лв., на „БАЛКАН ДЪКС“ ООД, а от РИОСВ Стара Загора са съставени АУАН на „ВиК“ ЕООД, гр. Стара Загора и на „Аскент“ ЕООД и са наложени имуществени санкции на: „Брикел“ ЕАД (2 000 лв.), „Рафтис – Милк“ ЕООД (3 000 лв.) и „Диони“ ООД (2 000 лв.).

***Ефект спрямо околната среда, бизнеса и обществеността***

Преустановено е изпускането на непречистени отпадъчни води от ТЕЦ „Бобов дол“ ЕАД в р. Разметаница. В изпълнение на дадено предписание е прекратено изпускането на силно замърсени филтратни води в р. Хасковска от утайковото стопанство на ГПСОВ Хасково. Прекратено е и изпускането на отпадъчни води, съдържащи мастни киселини в дере, преминаващо през кв. „Веселчане“, гр. Кърджали, от складово стопанство за мастни киселини.

Приведена в нормална техническа и експлоатационна готовност ПСОВ към Млекопреработвателно предприятие „Мечи чал“, премахната байпасната връзка на станцията, извършено е почистване на натрупаните мазнини и е прекратено изпускането на непречистени води в градската канализация на гр. Чепеларе.

Преустановено е замърсяване на: яз. Шумен с непречистени производствени води от цех за тоалетна хартия и от цех за сапуни чрез отвеждащ дъждовен канал; земни площи и сухо дере с отпадъчни води и отпадъчни джибри от Казан за дестилиране на ракия в с. Пъдарино, община Омуртаг; яз. Каваците със замърсени води от кравеферма в с. Славяново вследствие на увличане на торов отпад от обилни атмосферни валежи.

От „Еко трейдинг къмпани“ ООД е извършено почистване на опасните отпадъци (шлака) в Западната индустриална зона на гр. Свищов. Отпадъците (около 111 т.) са извозени до площадка в гр. Пловдив.

Почистени са: нерегламентирани сметища (едно в гр. Кърджали и едно в с. Вранско, община Крумовград), пътен участък от главен път Кърджали – Ардино, републиканските пътища на територията на общините Ардино и Сатовча и общински път за с. Кочан.

Във връзка с дадени предписания от РИОСВ Враца са почистени 8 броя замърсени с отпадъци терени.

Екземпляр от защитен вид (горска улулица) е настанена във ветеринарна клиника „Добро хрумване“, гр. София и 13 прилепи (в безпомощно, но видимо добро здравословно състояние) са пуснати на свобода в Деветашката пещера, с. Деветаки, община Ловеч. Птица в безпомощно състояние (голям ястреб) е транспортирана за лечение и последващи грижи в Спасителен център за диви животни, гр. Стара Загора.

След подаден сигнал, от РИОСВ Враца са иззети от частно лице незаконно отглеждани защитени видове животни (четири бодливи свинчета и една дива котка). Животните са настанени за отглеждане в зоологическите градини в градовете София и Стара Загора.

От РИОСВ Варна са възложени дейности за маркиране границите на Резерват „Калиакра” и за трасиране на северна, източна и част от южна граница на Поддържан резерват „Балтата”.

В резултат от изпълнението на дадени предписания е подобрено стопанисването на 5 защитени територии, като са маркирани границите им, поставени са информационни табели и са почистени отпадъци, изхвърлени в границите на една от тях.

От РИОСВ Монтана е възложено на „Ултимейт МЕДИА“ ООД изработването на документален филм „Рефрени на природата“, който да фокусира вниманието върху значимостта на резерватите „Горната гория“ и „Чупрене“ и Поддържан резерват „Ибиша“. Изработеният филм показва многообразието на защитените видове от флората и фауната и природните местообитания в резерватите.

Организиране и участие в мероприятия по повод Европейската седмица за намаляване на отпадъци, проведена под мотото „Да използваме отпадъците повторно“.

От експерти от РИОСВ Шумен е организирана среща с ученици от четвърти клас от СУ „Йоан Екзарх Български“, гр. Шумен, в Информационния център. Децата са се запознали с правилата и възможностите за опазване на околната среда чрез презентация на тема ,,Кой опазва околната среда“. Четвъртокласниците с готовност са се включили в екоигри. Запознали са се и с работния процес в Регионалната лаборатория Шумен.